《夫子泉》
宋代·王十朋

君不见水经品第天下水，康王谷中泉第一。但知取水不取人，品第未容无得失。

又不见武昌山中清泠渊，名因人重逢苏仙。至今人呼作菩萨，沦入异教非吾泉。

刺桐城中泮宫里，大成殿下新泉水。不须更以品第论，混混源流自夫子。

诸生游泳芹藻间，日饮一瓢心慕颜。聪明不数远公社，清白大胜卧龙山。

圣毓尼丘家阙里，泉脉胡为今在是。周流天下皆美泉，浚井得之泉更美。

我来酌泉仍叩头，遐想洙泗三千游。世间何处有此水，此州无愧名泉州。

作者简介：王十朋（1112-1171），字龟龄，号梅溪，南宋著名的政治家和诗人，伟大的爱国主义者。出生于乐清四都左原（今浙江省乐清市）梅溪村。绍兴二十七年（1157年）他以“揽权”中兴为对，中进士第一，被擢为状元，先授承事郎，兼建王府小学教授。王十朋以名节闻名于世，刚直不阿，批评朝政，直言不讳。